Mediálna gramotnosť

*„Neboj sa svojich nepriateľov, môžu ti vziať maximálne tvoj život. Je to však stále omnoho lepšie, než médiá. Tých sa boj, pretože ti ukradnú tvoju česť.“ –Mark Twain*

Čo je mediálna gramotnosť? Mediálnu gramotnosť možno definovať ako schopnosti a kompetencie kriticky posúdiť pravdivosť informácií a faktov sprostredkovaných médiami, s ich objektívnym zhodnotením. Médiá majú nesmierny rozsah a vplyv na spoločnosť a tiež účasť na budovaní názoru ľudí. Vzdelanie vytvára názor, na ktorom stojí naša spoločnosť. A hlavne v dnešnej dobe je preto veľmi potrebné nadobudnúť mediálnu múdrosť. Ako fungujú médiá, ako sa vyhnúť hoaxom a konšpiráciám a všetko o mediálnej gramotnosti sa pokúsim zhrnúť nasledovne.

Médiá sú zdrojom informácií a majú za úlohu oboznámiť človeka s novými poznatkami. Veľa ľudí však nerozlišuje, respektíve nevie rozlíšiť korektnosť článkov v novinách a veria tak nesprávnym zdrojom. Najnovší prieskum vedený organizáciou *Post Bellum* ukazuje, že veľa mladých ľudí dôveruje konšpiračným webom. Aj keď 75-81% opýtaných považuje za najdôveryhodnejšie médiá napríklad Aktuality.sk, SME.sk či Startitup.sk, stále je tu 53-57% respondentov, ktorí veria stránkam, ktoré sú stálo označované ako konšpiračné, ako napríklad hlavnespravy.sk alebo Slobodnyvysielac.sk. Z prieskumu vieme teda smutne skonštatovať, že je des informovanosť na Slovensku stále veľkým problémom.

Čo sa týka výučby ohľadom tejto problematiky je na tom naše školstvo veľmi biedne. Keďže sa v školách povedomie o tejto gramotnosti získava len sotva, študenti získavajú potrebné zručnosti najmä od blízkych priateľov a v menšom množstve od rodičov. To však plnosť vedomia o používaní internetu vie dobudovať len do istej miery. Aj z tohto dôvodu navrhuje rakúska socialistka Christa Prets, aby sa vzdelávanie o médiách stalo súčasťou klasických osnov učiteľov, na každom stupni škôl. Preto Európsky parlament odporúča zahrnúť povinné vzdelávanie o médiách aj pri školení učiteľov.

„Dôležité sú tiež osobné údaje na internete. Všetci užívatelia médií musia mať na pamäti, že informácie, ktoré poskytujú v rámci webových sociálnych sietí sú verejné a prístup k nim má ktokoľvek. Osobné údaje sa tak ľahko stávajú verejnými. Vzdelávanie v oblasti médií by malo pomôcť užívateľom médií, aby na tento fakt boli citlivejší a chránili sa tak pred verejným vystavovaním.“- dodáva poslankyňa Európskeho parlamentu.

Aby sme sa teda naučili rozlišovať tieto falošné mediálne ťahy a stali sa mediálne gramotným, musíme sa naučiť myslieť kriticky a objektívne. Ako teda zistiť pravdivostnú hodnotu? Holandský program Mediawijzer.net (založený v roku 2008) v spolupráci s viacerými odborníkmi v tejto oblasti vytvorili model desiatich mediálnych kompetencií. Predstavuje všeobecný prehľad o mediálnej gramotnosti a o vzdelávaní v nej.

Model je rozdelený do štyroch hlavných skupín:

1. Porozumenie (zahrňuje porozumenie o náraste vplyvu médií na spoločnosť, akým spôsobom sú konštruované a ako vykresľujú realitu)- Médiá využívajú taktiky a psychologické triky, ktorými priamo ale aj nepriamo zaujmú našu pozornosť. Prispôsobia formu textu a font písma, farby nadpisov a titulných stránok, pridajú geometrické tvary či fotografie pre vzbudenie záujmu. Sú konštruované ako kompletné celky informácií, pripravené na našu konzumáciu. A pretože žijeme v dobe mobility a informovanosti, je pre nás, ako masových konzumentov (po všetkých aspektoch) ťažké, vyhnúť sa im. Masmédiá (podľa môjho názoru v týchto dňoch hlavne sociálne siete a reklamy) vykresľujú realitu z iného uhla pohľadu. Efektívna reklama predstaví problém, s ktorým si niet rady a práve len tá má na ňu riešenie. Zaobstaraním si produktu či služby, ktorú reklama ponúka, sa problémy vyriešia raz a navždy a dokonca aj omnoho viac.- Aj takýmto spôsobom fungujú médiá a často si to ani neuvedomujeme.
2. Ovládanie a využívanie (oboznamuje s vybavením softvéru a aplikácií aj orientácií v prostredí médií)- Byť technicky schopný znamená byť aj schopný obmedziť užívateľské riziko. Mediálne gramotný človek je otvorený novým možnostiam technológií a sociálnych sietí ale nepodľahne ich vplyvu a bez problémov vypne aj mobilný telefón. S tým sa spája aj schopnosť využiť nadobudnuté mediálne poznatky a zistiť či je článok v novinách či na Facebooku pravdivý. Hovoríme teda o overení si zdroja. K tomu nám pomôže týchto niekoľko základných vecí: overenie si autora článku, skontrolovať impressum (skupinu autorov alebo spracovateľov informácií), tiež dátum a čas zverejnenia správy, linky a čo sa môže niektorým zdať irelevantné, skontrolovať aj odkiaľ pochádzajú použité fotografie či citáty. Veľmi často takýto research vedie až ku koreňu zdroja.
3. Komunikácia (vyhľadávanie a spracovanie informácií, vytváranie obsahu a tiež participácia na sociálnych sieťach)- Po tejto stránke by mal byť človek schopný nájsť čo hľadá a už aj určiť spoľahlivosť informácie, prípadne ich uloženie na opakované použitie. Má dostačujúce poznatky pre vytvorenie príťažlivého mediálneho obsahu v spojením s jeho doručením cielenej skupine ľudí. Samozrejme by mal na sociálnych sieťach ísť príkladom a vytvárať plnohodnotný obsah, ktorý dopomôže k posunu spoločnosti vyššie.
4. Stratégia (so zámerom uvedomovania si/ reflexie vlastného využitia médií a dosahovania svojich cieľov cez médiá)- Mediálne vzdelaný by si mal uvedomovať jeho vlastné užívanie médií a optimalizovať ho. Tiež by mal vedieť uskutočňovať svoje ciele prostredníctvom posúdenia možností využitia médií na ich efektívne naplnenie. Médiá sú veľmi často využívané na šírenie nevhodného/nepravdivého obsahu alebo na propagáciu neadekvátnych vecí za cenu zisku, či moci. Aj keď vo veľkej miere nájdeme účty s vedomostne obohacujúcimi informáciami, dovolím si povedať že prevaha je stále na strane negatívneho využívania. A aj preto je veľmi potrebné vzdelanie.

Vytvorením syntézy z doposiaľ zistených faktov si vieme odvodiť, že médiá, od ich počiatkov, nadobúdajú čoraz väčšiu moc na globálnom vplyve. Tým sa naskytuje čoraz viac príležitostí pre propagandu a manipuláciu s nimi. Keďže sa Slovensko nachádza medzi krajinami s najhoršou vedomosťou o fungovaní médií, treba dbať na vzdelanie, v tomto prípade hlavne na mediálnu gramotnosť. Rozhovorom sociálna vedkyňa taktiež povzbudzuje školstvá k reforme na vzdelávaní ohľadom tejto problematiky. Aj preto bolo vytvorených desať mediálnych kompetencií zahrňujúcich kritické a objektívne myslenie, a ktoré učia najmä o ich porozumení, ovládaní a využívaní, komunikácií a stratégií, ktoré by nám mali pomôcť pri zhodnocovaní a spracovaní nájdených informácií.

Meno autora : Henrieta Anna Kišková, sexta A

Škola : Gymnázium sv. Mikuláša, Prešov